La Universitatea de Ştiinţele Vieţii 'Ion Ionescu de la Brad' (USV) din Iaşi vor fi organizate meditaţii gratuite la matematică, chimie şi fizică, atât pentru elevii care se pregătesc pentru admiterea la facultate, cât şi pentru cei care doresc să treacă mai uşor examenul de Bacalaureat.
Andromeda Cristina Pătraşcu, din cadrul departamentul Ştiinţe Exacte al USV Iaşi, a declarat că deşi cursurile se adresează în special potenţialilor săi studenţi, indiferent de facultatea pentru care optează, participanţilor nu li se solicită niciun fel de angajament faţă de instituţia de învăţământ superior.
Potrivit sursei citate, meditaţiile la matematică vor fi organizate prin Departamentul de Matematică al USV Iaşi şi se vor desfăşura on-site, în perioada 6 aprilie – 8 iunie, în fiecare sâmbătă, între orele 09,00 şi 11,00, în Amfiteatrul A6, situat în clădirea principală a Universităţii.
Pentru înscrieri, cei interesaţi sunt rugaţi să trimită un email la adresa andromeda.patrascu@iuls.ro, cu o serie de informaţii legate de liceul pe care-l urmează, profilul şi alte detalii necesare desfăşurării activităţilor.
În ceea ce priveşte meditaţiile la chimie, acestea vor fi organizate prin Departamentul de Chimie al USV Iaşi şi se vor desfăşura în campus, în perioada 13 aprilie – 8 iunie, tot în fiecare sâmbătă, în intervalul orar 08,00 – 10,00.
Pentru înscrieri, tinerii interesaţi sunt rugaţi să trimită un email la adresa roxana.tucaliuc@iuls.ro, cu o serie de informaţii legate de liceul pe care-l urmează, profilul şi alte detalii necesare desfăşurării activităţilor.
La fel se va proceda şi în cazul solicitărilor pentru fizică.
În cursul anului trecut, 120 de tineri din toată zona Moldovei au venit la USV Iaşi pentru a beneficia de meditaţiile gratuite oferite la matematică.
'Mesajele pe care le-am primit de la cursanţi, după ce au primit notele la Bacalaureat au fost mai mult decât încurajatoare. Au devenit studenţi, notele ajutându-i să intre acolo unde şi-au propus, iar acest fapt ne-a determinat să reluăm meditaţiile şi în acest sezon, în Universitate, din luna aprilie. Elevii ne pot urmări şi pe canalele online 'Matematica stepbystep', unde propunem rezolvări la posibile subiecte de Bacalaureat', a precizat asist. univ. dr. Andromeda Cristina Pătraşcu, departamentul Ştiinţe Exacte al USV Iaşi. (Agerpres/ FOTO radioiasi.ro)